**SPOZNAVANJE JAVNIH POOBLASTIL V SOCIALNEM DELU**

1. OPIS NALOGE

Naloga je sestavljena iz naslednjih treh delov:

* Opisa dogajanja (s pomočjo uporabnika in/ali spisovne dokumentacije),
* Analize dogajanja skozi pravne predpise in
* Refleksije na ugotovljeno (z vidika socialnega dela (koncepti, jezik ipd.), strokovne delavke, uporabnika, lastni občutki).

1. Izberite eno od javnih pooblastil (zakonskih obvez), ki jih izvajajo v javnih zavodih (organizacijah). Tako lahko npr. na CSD izberete katerokoli od nalog, ki je opisana v Katalogu javnih pooblastil, nalog po zakonu in storitev, ki jih izvajajo centri za socialno delo, ki vam je na voljo na spletnem naslovu <https://www.scsd.si/katalogi/katalog-javnih-pooblastil/>. Tudi na drugih področjih (v drugih organizacijah) si lahko izberete postopke pri katerih sodeluje učna baza pri izvajanju javnih pooblastil s CSD (npr. skrbništvo, zaščita otrok) ali pa kakšne druge postopke pri katerih je potrebno (poleg socialnega dela) upoštevati tudi različne formalne in strokovne dokumente. Na področju šolstva si tako npr. lahko izberete postopek pridobitve odločbe o usmeritvi, na področju domov za stare npr. postopek namestitve v dom ali kakšne druge. Lahko raziskujete, kako so pri svojem delu dolžne sodelovati različne organizacije, kako delujejo medinstitucionalni timi, ki se sestajajo v primeru ogroženih otrok. Lahko raziskujete vlogo zagovornikov glasu otroka in njihovo moč v postopkih ipd.

2. Če je le možno, s strani uporabnika (uporabnice, para, družine ipd.) pridobite njegovo zgodbo, povezano z izbranim javnim pooblastilom (podoben opis, kot ste ga npr. o rejništvu dobili za 7. vaje pri predmetu Socialno delo z družino). Po potrebi zgodbo dopolnite še na podlagi spisovne informacije in/ali informacij, ki ste jih izvedeli od mentorice[[1]](#footnote-1). Zgodbo zapišite (pazite na to, da je iz zapisa razvidno ali gre za dogodke, mnenja (čigava?), ocene ipd., da so torej zapisi v skladu z navodili za zapisovanje v socialnem delu).

3. Glede na izbrano javno pooblastilo in opis (posebnosti predstavljenega) primera:

- raziščite kateri pravni predpisi (zakoni, pravilniki, uredbe, konvencije ipd.) urejajo, določajo (omejujejo ipd.), vplivajo na ravnanje socialnih delavk in katera opravila to pooblastilo nalaga strokovnim delavkam in

- primerjajte zgodbo uporabnika oz. dogajanje v njej s postopki, procesi, ki jih predpisuje zakonodaja (ter, če je to relevantno, z nalogami, ki so navedene v zgoraj omenjenem katalogu) in identificirajte kje iz zgodbe se udejanja (in kako) kateri predpis, postopek, naloga.

4. Svoje razmišljanje o ugotovljenem (pri čemer se opirajte na novejšo družbeno teorijo, ki vsebuje naslednje ključne besede: moč, krepitev moči, socialni kapital, nadzorovanje, discipliniranje, kaznovanje, kulture in subkulture, diskriminacije (rasizem, seksizem, nacionalizem, homofobija, ksenofobija itd.), enakost, enake možnosti, normalno/patološko, družbena vključenost/izključenost) zapišite z vidika:

- **ustreznosti pravne** (in normativne) **urejenosti področja**, ki ste ga analizirali,

- **uporabnika** (uporabnice, para, družine ipd.): vpliv na življenjske poteke - se razširijo ali zmanjšajo njihove možnosti za boljše življenje; imajo več ali manj vpliva na lastno življenje; so zaradi tega bolj ali manj odprti, sproščeni, ustvarjalni; je njihova moč okrepljena ali so bolj nemočni; kakšen vpliv imajo na lastno življenje, je odločanje o samih sebi okrepljeno ali zmanjšano; postanejo bolj disciplinirani, konformni; se njihova kritičnost do družbe poveča ali zmanjša; ali so stigmatizirani, na kaj naletijo v njihovi okolici ali družbi; kako to vpliva na njihovo družbeno vključenost; se zaradi tega njihova osebna mreža razširi ali zmanjša ipd. Če je le možno informacije pridobite neposredno od uporabnika. V kolikor to ni izvedljivo pa se o navedenem pogovorite z mentorico (socialno delavko) in si (če je možno) pomagate tudi z dokumentacijo.

- **socialnega dela in socialne delavke**: kakšen jezik se uporablja za označevanje, opisovanje ljudi ali težav, v zvezi s katerimi morajo ukrepati; kako se v praksi kaže vzpostavljanje delovnega odnosa; kako poteka krepitev moči; kako strokovnjaki upravljajo s svojo močjo; kako poteka sodelovanje med strokovnjaki; kako spoštujejo ali zagotavljajo pravice ljudi; kakšne so kontrolne prakse ipd.

1. STRUKTURA POROČILA

* Naslovnica z vsemi potrebnimi podatki
* Navedba izbranega javnega pooblastila in razlogi za izbor (prav tega)
* Zapis zgodbe uporabnika
* Opis zakonske urejenosti (določenosti) izbranega javnega pooblastila (navedba zakonov in drugih predpisov, ki urejajo pooblastilo, povzetek ključnih vsebin[[2]](#footnote-2))
* Povezava predstavljenega primera (zgodbe uporabnika) z zakonskimi predpisi (določbami in katalogom)
* Refleksija (glejte 4. točko navodil), opažanja in predlogi
* Seznam uporabljenih virov

1. V kolikor drugače ni možno opis lahko pripravite tudi zgolj na podlagi spisovne (ali druge) dokumentacije. [↑](#footnote-ref-1)
2. Ne kopirate (celotnih) členov, pač pa omenite (povzamete) kaj določeni členi predpisujejo. Pazite na primerno sklicevanje in navajanje virov. [↑](#footnote-ref-2)